tartuNLP/wikipedia-smugri-20251201 huggingface dataset:
Sandra Magnus

Sandra Hall Magnus (s. 30. lokakuuta 1964) on yhdysvaltalainen insinööri ja astronautti. Hänet valittiin NASA:n astronautiksi huhtikuussa 1996. Hänen ensimmäinen lentonsa avaruuteen oli avaruussukkula "Atlantiksen" STS-112-lento lokakuussa 2002. Seuraavaksi hän lähti avaruuteen marraskuussa 2008 lennolla STS-126. Hän palasi Maahan lennolla STS-119 "Discovery" 28. maaliskuuta 2009 vietettyään 134 päivää kiertoradalla ISS-avaruusaseman Retkikunta 18:n miehistössä. Magnus osallistui 8. heinäkuussa 2011 laukaistulle viimeiselle avaruussukkulalennolle STS-135. 
Magnus on radioamatööri (kutsu KE5FYE).
Magnus syntyi ja kasvoi Bellevillen kaupungissa, Illinoisissa. Hän valmistui Missourin yliopistosta Rollasta ja Georgian teknologian instituutista.
Ludwig-Maximilians-Universität München

Ludwig-Maximilians-Universität München on yliopisto, joka sijaitsee Münchenissä Saksassa. Lähes 49 000 opiskelijallaan se on Saksan suurin yliopisto. Yliopisto on perustettu vuonna 1472, mutta se on ollut nykyisessä muodossa ja nimellään vuodesta 1826 lähtien. Yliopisto menestyi Saksan yliopistoista parhaiten kansainvälisessä yliopistojen välisessä Shanghai-vertailussa vuonna 2006. Vuoden 2012 Shanghai-vertailussa Münchenin yliopisto sijoittui 60. sijalle maailmassa. Saksalaisista yliopistoista tätä korkeamman sijan sai vain Münchenin teknillinen yliopisto 53. sijallaan.
Yliopiston rehtorina on vuodesta 2002 toiminut kansantaloustieteilijä Bernd Huber.
José Pablo Moncayo

José Pablo Moncayo (29. kesäkuuta 1912 – 16. kesäkuuta 1958) oli meksikolainen säveltäjä. 
Moncayo syntyi Guadalajarassa, Jaliscossa. Hän opiskeli Méxicon konservatoriossa ja sai vuonna 1942 opetusta Aaron Coplandilta. Sävellystyönsä ohessa hän toimi Kansallisen sinfoniaorkesterin lyömäsoittajana ja vuosina 1949–1954 kapellimestarina.
Moncayo kuului säveltäjänä Meksikon niin kutsuttuun "neljän ryhmään", jonka muut jäsenet olivat Blas Galindo, Salvador Contreras ja Daniel Ayala. Viimeinen säveltäjä tästä "neljän ryhmästä" kuoli 19. huhtikuuta 1993; Moncayo itse kuoli aikaisemmin kuin muut, 45-vuotiaana Méxicossa. 
Moncayon tunnetuin teos on yhä orkesterisävellys "Huapango" (1941). Muun tuotannon joukkoon lukeutuu ooppera "La mulata de Córdoba" (1948).
Eino Noponen

Eino Kalervo Noponen (3. toukokuuta 1893 Rantasalmi – 7. lokakuuta 1964 Helsinki) oli suomalainen näyttelijä, ohjaaja ja teatterinjohtaja.
Eino Noposen ura alkoi Komedia-Teatterissa vuonna 1915 ja jatkui Turun Työväen Teatterissa, Tampereen Teatterissa, Viipurin Näyttämöllä, Kotkan Näyttämöllä ja Turun Suomalaisessa Teatterissa. Vuonna 1934 hänet nimitettiin Haminan Näyttämön johtajaksi, ja teatterinjohtajana hän vaikutti myöhemmin myös Haminan Työväen Näyttämöllä ja vuodet 1949–1953 Kajaanin Työväen Näyttämöllä.
Noponen esiintyi vuonna 1924 ensimmäisen kerran elokuvassa, avustajana filmissä "Kihlauskylpylä", joka oli myös Uuno Laakson, Litja Ilmarin, Salli Karunan ja Hemmo Airamon ensimmäinen elokuva. Kuitenkaan muita elokuvarooleja ei vielä tullut.
Noponen siirtyi 1920-luvun lopulla Helsingin Työväen Teatterin vakituiseksi näyttelijäksi. Elokuvaroolit alkoivat yleistyä 1950-luvun tuntumassa. Elokuvassa "Niskavuoren Aarne" (1954) Noponen näytteli vanhan-Kallen roolin. Hän teki viimeisen elokuvaroolinsa 1961 ja kuoli kolme vuotta myöhemmin 71-vuotiaana..
Daniellin pari

Daniellin pari on galvaaninen kenno, jonka elektrodeista toinen on sinkkiä ja toinen kuparia. Sinkkielektrodi on sinkkisulfaatin (ZnSO4) ja kuparielektrodi kuparisulfaatin (CuSO4) vesiliuoksessa. Vähemmän jalona sinkkielektrodi hapettuu eli luovuttaa elektroneja – se on siis negatiivinen elektrodi eli anodi. Vastaavasti kuparielektrodi pelkistyy eli on katodi. Daniellin pari voidaan kuvata kennokaaviolla:
 - Zn(s) | ZnSO4(aq) || CuSO4(aq) | Cu(s) +
Kennossa tapahtuvat reaktiot.
Katodireaktio:
 Cu2+(aq) + 2e- → Cu(s)
Anodireaktio:
 Zn(s) → Zn2+(aq) + 2e-
Kennoreaktio:
 Zn(s) + Cu2+(aq) → Zn2+(aq) + Cu(s)
Daniellin parin teoreettinen jännite on 1,1 V.
Historia.
John Frederic Daniell kehitti Daniellin parin 1820-luvulla. Se säilytti varauksen pidempään kuin Alessandro Voltan Voltan patsas. Daniellin parin alkuperäinen rakenne muodostui kahdesta sisäkkäisestä astiasta, joista sisempi oli puoliläpäisevä. Puoliläpäisevässä astiassa oli kuparitikku ja kuparisulfaattiliuosta. Ulompi astia ja oli sinkkiä ja se sisälsi puoliläpäisevän astian lisäksi sinkkisulfaattiliuosta. 1871 ranskalainen Callaud kehitti uuden rakenteen Daniellin parille. Se syrjäytti pian vanhan rakenteen. Callaudin kennossa sinkki- ja kuparisulfaatin vesiliuokset olivat yhdessä astiassa päällekkäin kahtena faasina. Sinkkisulfaattiliuos oli vähemmän tiheänä kuparisulfaattiliuoksen päällä. Elektrodit olivat upotettuina omiin sulfaatteihinsa – kuparielektrodi pohjalla. Daniellin parin faasit sekoittuivat herkästi esimerkiksi ravistuksesta – siksi sitä käytettiin lähinnä paikallaan olevissa laitteissa, kuten lennättimissä, puhelimissa ja ovikelloissa.
Elias James Corey

Elias James Corey (s. 12. heinäkuuta 1928) on yhdysvaltalainen tieteilijä, jolle myönnettiin vuonna 1990 Nobelin kemianpalkinto ansioista orgaanisen synteesin teorian ja metodologian kehittämisessä. Hänet on niin ikään palkittu Japani-palkinnolla vuonna 1989.
Corey syntyi Massachusettsissa libanonilaisille maahanmuuttajavanhemmille. Hänen alkuperäinen nimensä oli William; äiti antoi pojalle uuden nimen kunnioittaakseen isää, joka oli kuollut pojan ollessa vasta puolitoistavuotias. Hän valmistui Massachusetts Institute of Technologystä ja liittyi Illinoisin yliopiston Urbana-Champaignin kampuksen henkilökuntaan.
Vuonna 1957 Corey alkoi kehittää kemiallista synteesiä menetelmäksi, jota kutsuttiin myöhemmin retrosyteemiksi. Siihen asti synteesiä oli tehty aloittamalla tutuista yhdisteistä ja kokoamalla niitä monimutkaisemmiksi yhdisteiksi. Corey aloitti monimutkaisesta yhdisteestä jonka hän halusi syntetisoida ja tarkasteli teoreettisesti sen rakennusosia pilkkoen sen pienemmiksi palasiksi kunnes pääsi palasiin joita voitiin toteuttaa. Core ja hänen ryhmänsä valmistivat synteettisesti yli sataa luonnossa tavattua ainetta, kuten neidonhiuspuussa olevaa yhdistettä, jota on käytetty kiinalaisessa lääketieteessä.
Corey siirtyi vuonna 1959 Harvardin yliopistoon, jossa hän nykyisin on orgaanisen kemian emeritusprofessorina. Hänet valittiin Kansalliseen tiedeakatemiaan vuonna 1966; hänelle on lisäksi myönnetty Royal Societyn ulkomaalaisjäsenyys, Wolfin palkinto 1986, National Medal of Science 1988 ja Priestley-mitali 2004.
Frasses

Frasses on ruotsalainen pikaruokalaketju. Ensimmäinen Frasses-ravintola avattiin Luulajaan vuonna 1975. Ketjun tuotteisiin kuuluvat muun muassa hampurilaiset, ranskalaiset perunat ja kananuggetit.
Ketjun ravintoloita löytyy Luulajan lisäksi muun muassa Pajalasta, Uumajasta ja Kiirunasta.
To the 5 Boroughs

To the 5 Boroughs on Beastie Boysin kuudes studioalbumi, joka julkaistiin 14. kesäkuuta 2004 maailmanlaajuisesti ja vuorokauden päästä Yhdysvalloissa. Albumi debytoi sijalla #1 "Billboard 200" -albumilistalla ja sitä myytiin 360 000 kappaletta ensimmäisellä viikollaan.
Listasijoitukset.
Albumi
Singlet
Al Cervi

Alfred Nicholas ”Al” Cervi (12. helmikuuta 1917 – 9. marraskuuta 2009) oli yhdysvaltalainen koripalloilija ja koripallovalmentaja. Hän pelasi National Basketball Leaguessa ja 1940-luvun lopulta lähtien NBA:ssa.
Cervi syntyi Buffalossa, New Yorkissa. Hän pelasi muun muassa Rochester Royals -joukkueessa ja toimi 1950-luvulla Syracuse Nationalsin (1949–1957) ja Philadelphia Warriorsin (1958–1959) päävalmentajana. 
Cervi sai vuonna 1985 paikan Basketball Hall of Famessa.
Kozáni

Kozáni () on Kreikan kaupunki ja samanniminen kunta (Δήμος Κοζάνης, "Dímos Kozánis"), joka sijaitsee Kozánin alueyksikössä Länsi-Makedonian alueella. Kaupunki on Länsi-Makedonian pääkaupunki sekä alueyksikkönsä hallinnollinen keskus. Koko kunnan pinta-ala on 1 072,3 neliökilometriä ja väkiluku 71 388. Varsinaisen Kozánin kaupungin väkiluku on 41 066 (vuonna 2011).
Nykyään Kozáni on paitsi Länsi-Makedonian hallinnollinen ja taloudellinen keskus myös merkittävä liikenteen solmukohta Keski-Makedonian, Thessalian ja Epeiroksen välillä. Kaupunki sijaitsee noin 710 metriä merenpinnan yläpuolella. Suurin paikallinen juhla on karnevaali talven lopussa. Seudulla kasvatettava sahrami on saanut EU:n maantieteellisen suojan. Kozánin lentoasema, joka on nimetty Filippos II:n mukaan, sijaitsee Petranássa noin neljä kilometriä kaupungista.
Historia.
Kozáni perustettiin todennäköisesti 1300-luvulla. Vuonna 1664 rakennettiin Pyhän Nikolaoksen ("Ágios Nikólaos") kirkko. Vuonna 1668 perustettiin Kozánin kirjasto. Kirjasto on nykyään toiseksi suurin Kreikassa. Kreikkalainen armeija astui Kozániin 11. lokakuuta 1912 voitettuaan osmaniarmeijan.
Nykyinen Kozánin kunta muodostui, kun Kozáni, Aianí, Dimítrios Ypsilántis, Elimeía ja Ellíspontos yhdistyivät vuoden 2011 alussa Kallikrates-suunnitelman mukaisesti.
Kunnan osat.
Vuoden 2011 kuntauudistuksesta lähtien Kozánin kunta muodostuu viidestä kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:
Talous.
Alue on kuuluisa sahramin tuotannosta ("Krokos Kozanis"). Alue on yksi Kreikan suurimmista sähkön tuottajista.
Cody Linley

Cody Martin Linley (s. 20. marraskuuta 1989 Lewisville, Texas) on yhdysvaltalainen näyttelijä. Hänet tunnetaan esimerkiksi elokuvasta "Huuhkajat" ja roolistaan Jake Ryanina Disney Channelin sarjassa "Hannah Montana". Hän esiintyi sarjassa kymmenessä jaksossa vuosien 2006–2010 aikana.
Linley kasvoi Lewisvillessä, Texasissa. Hänen äitinsä on näyttelemisen opettaja Cathryn Sullivan.
Ura.
Linley aloitti näyttelijän uransa vuonna lapsena televisioelokuvassa "Still Holding On: The Legend of Cadillac Jack". Sen jälkeen hän esiintyi pienissä rooleissa kolmessa vuonna 2000 julkaistussa elokuvassa: "Koirani Skip", "Siellä missä sydän on" ja "Miss Kovis". Vuonna 2003 hän sai merkittävän roolin independent-elokuvassa "When Zachary Beaver Came to Town" ja esiintyi myös elokuvassa "Villi tusina".
Duraatio

Duraatiolla tarkoitetaan yleensä Macaulayn duraatiota eli rahaston tai suoran korkosijoituksen (esim. obligaatio) kassavirroilla painotettua takaisinmaksuaikaa. Duraatio ilmoitetaan vuosissa. Jos duraatio on alle 1,00, kyseessä on rahamarkkinarahasto. Käytännössä lyhyen koron rahastojen duraatio on kuitenkin lähellä kolmea kuukautta. 
Mitä pidempi aika lainan eräpäivään on, sitä suurempi on rahaston korkoriski, mikäli lainan korko on sovittu kiinteäksi. Korkoriski tarkoittaa, että korkosijoitusten markkina-arvot vaihtelevat korkotason mukana. Markkinakoron noustessa rahaston sijoitusten arvo laskee ja vastaavasti nousee korkojen laskiessa. Rahamarkkinarahastoon korkotason muutos näkyy käytännössä paranevana tuottona korkojen noustessa, sillä lainat uusiutuvat nopeasti korkeammalla korkotasolla. 
Korkotason noustessa velkakirjojen arvo putoaa, koska uusista lainoista saa parempaa korkoa. Tällöin vanhoista pienemmän kuponkikoron lainoista ei enää olla valmiita maksamaan niin paljon, joten lainan markkinahinnan on pudottava, jotta siitä saataisiin sama tuotto kuin uusista lainoista.
Connie Marrero

Conrado Eugenio ”Connie” Marrero Ramos (25. huhtikuuta 1911 Sagua La Grande – 23. huhtikuuta 2014 Havanna) oli kuubalainen baseballpelaaja. Hän teki Major League Baseball -debyyttinsä verrattain myöhäisellä iällä, 21. huhtikuuta 1950. Hän pelasi vuoteen 1954 saakka Washington Senators -joukkueessa.
Marrero oli tunnettu pelaaja kotimaassaan jo ennen MLB-uraansa. Peliuralta vetäydyttyään hän jatkoi lajin parissa valmentajana. Hän pysyi arvostettuna hahmona Kuubassa, ja hänen muotokuvansa on nähtävillä Estadio Latinoamericanossa Havannassa.
Marrero oli eläessään viidenneksi iäkkäin entinen MLB-pelaaja ja toiseksi iäkkäin "All Star" -pelaaja vuonna 1910 syntyneen Lonny Freyn jälkeen. Hän kuoli Havannassa 23. huhtikuuta 2014, kaksi päivää ennen 103-vuotispäiväänsä.
Lonny Frey

Linus Reinhard ”Lonny” Frey (23. elokuuta 1910 Saint Louis, Missouri, Yhdysvallat – 13. syyskuuta 2009 Coeur d’Alene, Idaho, Yhdysvallat) oli yhdysvaltalainen baseballpelaaja. Hän oli Major League Baseball -sarjassa kakkospesämiehenä 15 vuoden ajan: ensimmäisen ottelunsa hän pelasi 29. elokuuta 1933 ja viimeisen 28. syyskuuta 1948.
Frey edustamia MLB-seuroja olivat Brooklyn Dodgers (1933–1936), Chicago Cubs (1937, 1947), Cincinnati Reds (1938–1943, 1946), New York Yankees (1947–1948) ja New York Giants (1948).
99-vuotiaana kuollut Frey oli vanhin elossa ollut "All Star" -pelaaja ja toiseksi vanhin elossa ollut MLB-pelaaja Tony Malinoskyn jälkeen.
Bobby Doerr

Robert Pershing ”Bobby” Doerr (7. huhtikuuta 1918 Los Angeles, Kalifornia – 13. marraskuuta 2017 Junction City, Oregon) oli yhdysvaltalainen baseballpelaaja. Hän oli kakkospesämies ja pelasi koko nelitoistavuotisen MLB-uransa Boston Red Soxille.
Doerr osallistui yhdeksään "All star" -otteluun ja tuli vuonna 1986 kelpuutetuksi Baseball Hall of Fameen. Hän asui 1930-luvun lopulta saakka Oregonissa.
Doerr jäi leskeksi vuonna 2003 – hänen vaimonsa Monica kuoli 65 avioliittovuoden jälkeen. Korkeasta iästään huolimatta entinen baseballtähti jatkoi elämäänsä itsenäisesti ja harrasti kalastusta. Hän esiintyi ajoittain julkisuudessa 2000-luvullakin.
Doerr oli Baseball Hall of Famen iäkkäimpiä elossa olleita jäseniä.
Monte Irvin

Montford Merrill ”Monte” Irvin (25. helmikuuta 1919 Haleburg, Alabama – 11. tammikuuta 2016 Houston, Texas) oli yhdysvaltalainen baseballpelaaja. Hän syntyi Alabamassa, mutta kasvoi Orangessa, New Jerseyssä.
Irvinin ensimmäinen MLB-ottelu tapahtui 8. heinäkuuta 1949 ja viimeinen 30. syyskuuta 1956; hän oli jo aiemmin tullut tunnetuksi Negro League -pelaajana. Hänen joukkueitaan olivat Newark Eagles, New York Giants ja Chicago Cubs.
Irvin kelpuutettiin Baseball Hall of Fameen vuonna 1973.
Roman Steinberg

Roman Steinberg (5. huhtikuuta 1900 Tallinna – 16. huhtikuuta 1928 Tallinna) oli virolainen kreikkalais-roomalaisen tyylin painija.
Steinberg saavutti kreikkalais-roomalaisen painin keskisarjassa pronssia Pariisin 1924 olympialaisissa. Hänen edellään tulosluettelossa oli kaksi suomalaista, Edvard Westerlund ja Arthur Lindfors.
Steinberg voitti Viron mestaruuden vuosina 1921–1923. Stenbergiä valmensi hänen huippuvuosinaan Viron maajoukkueen suomalainen valmentaja Robert Oksa.
Steinberg kuoli tuberkuloosiin 28-vuotiaana huhtikuussa 1928.
Lee MacPhail

Leland Stanford ”Lee” MacPhail, Jr. (25. lokakuuta 1917 – 8. marraskuuta 2012) oli yhdysvaltalainen baseballmanageri. 
MacPhail, joka syntyi Nashvillessä, Tennesseessä, toimi American Leaguen puheenjohtajana vuosina 1973–1984. Hän oli sitä aiemmin ollut vuosina 1958–1965 Baltimore Oriolesin ja vuosina 1966–1973 New York Yankeesin päämanagerina.
Vuonna 1998 MacPhail valittiin Baseball Hall of Fameen, johon hänen isänsä Larry MacPhail (k. 1975) oli kuulunut jo vuodesta 1978. Phil Rizzuton kuoltua 14. elokuuta 2007 MacPhailista tuli Hall of Famen iäkkäin elossa ollut jäsen. Myös hänen poikansa Andy on tullut tunnetuksi baseballin taustavoimana.
Jaan Kikkas

Jaan Kikkas (5. kesäkuuta 1892 Valga – 9. maaliskuuta 1944 Tallinna) oli virolainen painonnostaja.
Kikkas saavutti olympiapronssia painonnoston keskisarjassa (alle 75-kiloiset) Pariisissa 1924 yhteistuloksella 450 kiloa. Hänen tuloksensa viidessä eri nostomuodossa olivat 70 kiloa yhden käden tempauksessa, 87,5 kiloa yhden käden työnnössä, 80 kiloa kahden käden punnerruksessa, 85 kiloa kahden käden tempauksessa ja maailmanennätys 127,5 kiloa kahden käden työnnössä. Hopeaa kilpailussa sai Kikkasin maanmies Alfred Neuland, ja kyseessä on edelleenkin ainoa kerta, jolloin kesäolympialaisten henkilökohtaisen lajin mitalikolmikossa on ollut kaksi virolaista.
Maailmanmestaruuskilpailuissa Tallinnassa 1922 Kikkas sijoittui neljänneksi. Viron mestaruuden hän voitti vuonna 1925.
Moneybrother

Moneybrother, oikealta nimeltään Anders Wendin, on ruotsalainen muusikko. Wendin soitti aiemmin punk rock -yhtye Monsterissa, mutta sen hajottua hän ryhtyi sooloartistiksi nimellä Moneybrother.
Jari Haapalaisen tuottama EP "Thunder in My Heart" ilmestyi helmikuussa 2002 ja debyyttialbumi "Blood Panic" toukokuussa 2003. Albumi sai hyvin positiivisia arvosteluja, ja Wendin voitti Grammis-palkinnon parhaasta rock-albumista. Hänen toinen albuminsa "To Die Alone" julkaistiin vuonna 2005.
Joulukuussa 2006 Moneybrother julkaisi kolmannen pitkäsoittonsa "Pengabrorsan". Nimi on ruotsia ja tarkoittaa "rahaveljeä", kuten "moneybrother" englanniksi. Albumi sisälsi cover-versioita englanninkielisistä lauluista käännettynä ruotsiksi. Elokuussa 2007 julkaistiin hänen neljäs albuminsa "Mount Pleasure".
Wendinin taustalla soittaa konserteissa ja levyillä The Panthers -niminen yhtye.
Moneybrotherin musiikkia voi kuvailla soul-painotteiseksi sekoitukseksi, joka sisältää vaikutteita rockista, punkista, reggaesta ja diskosta.
Uudenmaan liitto

Uudenmaan liitto () on maakunnan liitto, joka toimii Uudenmaan maakunnassa. Liittoon kuuluu 26 kuntaa, joiden alueella asuu noin 1,7 miljoonaa ihmistä. 
Ylintä päätösvaltaa liitossa käyttää 2–3 kertaa vuodessa kokoontuva maakuntavaltuusto, johon jäsenkunnat nimeävät 80 edustajaa asukasluvun mukaisessa suhteessa jäsenkuntien kunnanvaltuutetuista. Maakuntavaltuustoa useammin eli noin kerran kuukaudessa kokoontuu 15-henkinen maakuntahallitus. Maakuntahallitus ohjaa noin sata henkeä työllistävän Uudenmaan liiton työskentelyä. Maakuntavaltuuston puheenjohtajana on kaudella 2021–2025 on helsinkiläinen Pentti Arajärvi. Maakuntaliiton operatiivisena johtajana toimii maakuntajohtaja Tuija Telén.
Maakuntaliiton historia juontaa juurensa vuoteen 1934, jolloin perustettiin Uudenmaan maakuntaliitto. Aluesuunnittelu käynnistyi seutukaavaliittojen perustamisen myötä. Nykyisen Uudenmaan maakunnan alueella toimineista seutukaavaliitoista aluesuunnittelun aloitti vuonna 1946 perustettu Helsingin ja sen ympäristön aluesuunnitelmaliitto.
Uusimaa-päivä.
Uudenmaan liitto lanseerasi vuonna 2024 Uusimaa-päivän, jonka ideana on juhlistaa Uuttamaata ja tuoda yhteen paikallisia uusmaalaisia toimijoita ja asukkaita. Päivää juhlittiin ensimmäisen kerran 21. toukokuuta 2024.
Lakko (elokuva)

Lakko (Стачка, "Statška") on Sergei Eisensteinin ohjaama neuvostoliittolainen mykkäelokuva, joka valmistui vuonna 1925.
Elokuvan valmisteluissa Eisenstein keräsi tarkkoja tietoja vuoden 1912 lakon tapahtumista ja perehtyi sekä sen taustoihin että seurauksiin. Lisäksi hän suunnitteli etukäteen kuvauksia, jotta kuvausten alkaessa kaikki olisi mahdollisimman valmista. Eisenstein hylkäsi tyypillisen, henkilöhahmoihin keskittyvän kerronnan ja kuvasi sen sijaan suuria massoja. Tämä toistui hänen seuraavassa elokuvassaan "Panssarilaiva Potemkinissa".
Elokuvan arvioidaan kuuluvan eisensteinilaisen kerronnan merkittävimpiin. Elokuvassa ei ole yksittäisiä päähenkilöitä, vaan tarinaa kuljettaa ihmisjoukko. Vaikka "Lakko" kuuluu elokuvahistorian merkkiteoksiin, sitä vaivaa aatteelle tyypillinen jyrkkä vastakkainasettelu roistoihin ja uhreihin. Elokuva on esitetty Suomessa teatterissa 1971 ja televisiossa ensi kerran 1979. Vuonna 1979 kolmekymmentä suomalaista elokuva-arvostelijaa ja -asiantuntijaa laativat luettelon kaikkien aikojen sadasta merkittävimmästä elokuvasta, ja "Lakko" pääsi mukaan kahdeksalla äänellä.
Juoni.
Juoneltaan yksinkertaisen elokuvan tapahtumat alkavat tehtaalta, jonka työntekijät eivät ole tyytyväisiä työskentelyolosuhteisiin. Tehtaan johto ei huomioi työntekijöiden vaatimuksia vaan pikemminkin vaati heiltä kovempaa työpanosta. Tehtaan ilmapiiri kiristyy entisestään, ja eräs työntekijä tekee itsemurhan jouduttuaan aiheettomasti syytetyksi varkaudesta. Muiden työntekijöiden mitta täyttyy, ja väkivaltaa käyttäen he marssivat ulos tehtaalta. Suuren kaupunkilaisjoukon tukemana työntekijät eivät suostu palaamaan takaisin ennen kuin tehtaan johto suostuu heidän vaatimuksiinsa.
Kuningas Ekan rautasänky

Kuningas Ekan rautasänky on Ankantekijät-sarjan seitsemäs teos. Tarinat ovat Tony Stroblin tekemiä. Kirja julkaistiin vuonna 2007.
Denis Healey

Denis Winston Healey, paroni Healey CH, MBE, PC (30. elokuuta 1917 – 3. lokakuuta 2015) oli brittiläinen Työväenpuolueen poliitikko. Hän toimi Britannian puolustusministerinä vuosina 1964–1970 ja valtiovarainministerinä vuosina 1974–1979 sekä työväenpuolueen varapuheenjohtajana vuosina 1980–1983.
Healey syntyi Kentissä Mottinghamissa, mutta hän oli viisivuotias, kun perhe muutti Yorkshiren Keighleyyn. Oxfordin yliopistossa opiskellessaan Healey liittyi Kommunistipuolueeseen mutta erosi siitä vastalauseena toisen maailmansodan aikana liittyi pian Työväenpuolueeseen. Opiskeluaikoinaan hän tutustui tulevaan pääministeriin Edward Heathiin.
Healey oli toisen maailmansodan veteraani. Hän osallistui Bilderberg-kokouksiin. Hänet valittiin parlamenttiin ensimmäisen kerran vuonna 1952, ja hän oli parlamentin jäsen vuoteen 1992. Pyrkimyksistään huolimatta hän ei noussut työväenpuolueen puheenjohtajaksi. 
Puolustusministerinä Denis Healey pyysi 27. kesäkuuta 1966 julkisesti anteeksi Englannin parlamentilta, että hän oli kutsunut de Gaullea huonoksi liittolaiseksi ja huonoksi EEC-kumppaniksi, johon kukaan Euroopassa ei luota ainakaan siinä määrin, että valtuuttaisi hänet puhumaan Euroopan puolesta esimerkiksi Neuvostoliitossa. 
Healeyn omaelämäkerta "The Time of My Life" julkaistiin vuonna 1989. Jäädessään vuonna 1992 eläkkeelle hän sai elinikäisen päärinarvon.
Neustadt in Sachsen

Neustadt in Sachsen on kaupunki Saksin osavaltiossa, itäisessä Saksassa. Se kuuluu Dresdenin hallintopiiriin ja Sächsische Schweizin piirikuntaan. Kaupunki sijaitsee lähellä Tšekin rajaa, noin 35 kilometriä itään Dresdenin keskustasta ja 23 kilometriä lounaiseen Bautzenista. Heinäkuun alussa vuonna 2015 kaupungin asukasluku oli 12 976. Sen pinta-ala on 83,05 neliökilometriä ja asukastiheys 173 as./km². 
Neustadt in Sachsenin nähtävyyksiin lukeutuu muun muassa vuoden 1700 tienoilla rakennettu raatihuone. Keskustan korkein rakennus on evankelisen, vuonna 1884 uusgoottilaiseen tyyliin rakennetun Jaakobinkirkon (St. Jacobi-Kirche) torni. Varhaisin maininta kirkosta on peräisin jo 1300-luvulta.
Maverick (elokuva)

Maverick on vuonna 1994 ensi-iltansa saanut western/komediaelokuva. Elokuvan ohjasi Richard Donner ja pääosissa ovat Mel Gibson sekä Jodie Foster.
Elokuva oli kaupallinen menestys, sillä se tuotti maailmanlaajuisesti noin 183 miljoonaa dollaria.
Juoni.
Pokeriammattilainen Bret Maverick (Mel Gibson) kuulee jokilaivalla pidettävästä pokerikilpailusta. Osallistumismaksu on 25 000 dollaria, mutta palkinto on jopa 500 000. Matkalla kohti laivaa hän kohtaa toisen pokeriammattilaisen, joka metsästää palkintorahoja; Annabelle Bransfordin (Jodie Foster). Myös entinen sheriffi Zane Cooper (James Garner) on matkalla pokerikilpailuun, mutta aivan eri syystä kun Maverick.
Anna-Karin Kammerling

Anna-Karin Kammerling (s. 19. lokakuuta 1980 Malmö) on ruotsalainen uimari. Kammerling asuu ja harjoittelee Sundsvallissa.
Kammerling on parantanut kahdesti 50 m perhosuinnin maailmanennätystä ja oli sen haltijana yhteensä viisi vuotta ajalla 2002-2007. Hän osallistui Ruotsin joukkueeseen vuoden 2000 kesäolympialaisissa Sydneyssä 4 × 100 m vapaauinnissa ja voitti olympiapronssia. Sprintteri Kammerling on menestynyt parhaiten lyhyiden ratojen kilpailussa.
Syyskuussa 2008 Kammerlingin ilmoitettiin lopettavan uransa.
Castrenin siirtolapuutarha

Castrenin perhepuutarhayhdistys oli Oulun ensimmäinen siirtolapuutarha. Se sijaitsi Raksilan ja Karjasillan välissä kaupunginojan molemmin puolin.
Siirtolapuutarha perustettiin Oulun pormestarin Arthur Castrénin lahjoittamalle alueelle vuonna 1918. Castrénin puutarha oli poikkeus Suomen siirtolapuutarhojen joukossa, koska yhdistys omisti viljelypalstojensa maa-alueen, eikä sitä ollut vuokrattu kaupungilta. Alueen pinta-ala oli noin 6 hehtaaria ja palstoja mökkeineen alueelle sijoittui noin 90.
Pian puutarhan perustamisen jälkeen Arthur Castrén muutti Helsinkiin, ja kun puutarhahankkeen alulle panija oli poissa, puutarha lähti kehittymään poispäin siirtolapuutarha-aatteesta. Castrén itse jatkoi toimintaa siirtolapuutarhojen puolesta osallistumalla Helsingissä Kumpulan siirtolapuutarhan perustamiseen. Castrenin perhepuutarha kuitenkin muuttui eräänlaiseksi pienistä puutaloista rakennetuksi puutarhakaupunginosaksi, kun viljelijät alkoivat asua mökeissään ympäri vuoden. Talviasuminenhan oli vastoin siirtolapuutarhojen sääntöjä ja periaatteita. Muutoksen syynä oli paitsi Castrénin muutto niin myös alueen sijainti lähellä kaupunkia ja nopeasti kasvavan kaupungin asuntopula.
Castrenin perhepuutarhayhdistyksen palstat ja mökit saivat väistyä 1970-luvulle tultaessa Kainuuntien uuden linjauksen tieltä. Perhepuutarhayhdistys hankki uutta siirtolapuutarhaa varten alueen Juurusojan kaupunginosasta vuonna 1980. Uudella Artturilan perhepuutarha-alueella on 60 palstaa ja noin 30 mökkiä.
Bridget Riley

Bridget Louise Riley CH CBE (s. 24. huhtikuuta 1931 Lontoo) on brittiläinen taidemaalari, jonka tuotanto edustaa tyylillisesti optista taidetta.
Rileyn opiskelupaikkoja olivat Cheltenham Ladies’ College, Goldsmiths’ College (Lontoon Yliopisto) ja Royal College of Art. Hänen opiskelutoveriensa joukkoon lukeutuivat Peter Blake ja Frank Auerbach.
Riley on optisen taiteen edelläkävijöitä: hänen töitään oli esillä jo New Yorkin historiallisessa "The Responsive Eye" -näyttelyssä vuonna 1965. Muutamia hänen luonteenomaisimmista teoksistaan ovat "Movement in Squares" (1961), "Cataract 3" (1967) ja "Shadowplay" (1990).
Sievin Jalkine

Sievin jalkine on turva- ja ammattijalkinevalmistaja. Yrityksen tuotantolaitokset sijaitsevat Sievissä ja Oulaisissa ja myyntikonttorit Sievissä, Ruotsissa, Saksassa, Tanskassa, Englannissa, Virossa ja Hollannissa.
Yritys palkittiin vuonna 1996 työministeriön Hyvän työnantajan palkinnolla. Vuonna 1999 se sai Suomalaisen työn liiton myöntämän Kultainen avain -palkinnon. Suomen Kuvalehti valitsi sen vuoden 2008 parhaaksi yritykseksi.
Yrityksen perusti 1951 taksiautoilija Lauri Jokinen. Sen toimintaa ovat jatkaneet hänen kolme poikaansa ja heidän lapsensa, joista Juha Jokinen on toimitusjohtaja.
Frank Auerbach

Frank Helmut Auerbach (29. huhtikuuta 1931 Berliini – 11. marraskuuta 2024 Lontoo) oli brittiläinen taidemaalari. Hän käytti teostensa inspiraatioina usein ihmismalleja tai paikkoja Lontoon seuduilta, erityisesti Camden Townista, johon hänen työnsä oli painottunut. 
Auerbach syntyi Berliinissä. Koska hän oli juutalainen, hänet lähetettiin vuonna 1939 pakoon Englantiin, jossa hän on asunut siitä lähtien. Vanhemmat kuolivat keskitysleireillä. 
Auerbach sai Yhdistyneen kuningaskunnan kansalaisuuden ja opiskeli St Martin's School of Artissa sekä Royal College of Artissa. Hän loi alun perin uran näyttelijänä. Myöhemmin hänen vakituisia mallejaan olivat ystävä Stella West, puoliso Julia ja ammattimalli J. Y. M. 
Auerbachin on kerrottu kieltäytyneen Brittiläisen imperiumin ritarikunnan jäsenyydestä.
Teukros (Telamonin poika)

Teukros (, ) oli kreikkalaisessa mytologiassa Salamiin kuningas Telamonin ja hänen toisen vaimonsa Hesionen, Troijan kuningas Laomedonin tyttären, poika. Hän taisteli velipuolensa Aiaan rinnalla Troijan sodassa ja on myyttinen Salamiin kaupungin perustaja Kyproksella. Teukros oli Troijan kuninkaan Priamoksen sisarenpoika ja siten Hektorin ja Pariin serkku; nämä kaikki olivat hänen vastapuolellaan Troijan sodassa.
Troijan sodassa Teukros tunnettiin lähinnä suurenmoisena jousiampujana, joka ampui nuoliansa velipuolensa Aiaan suuren kilven suojista. Kun Hektor ajoi akhaijeja takaisin heidän aluksilleen, Teukros toi argoslaisille hieman menestystä tappamalla monia hyökkäävistä troijalaisista, mukaan lukien Hektorin vaunujen ajajan. Kuitenkin joka kerta, kun hän yritti osua Hektoriin, Apollon sai yrityksen epäonnistumaan; ironisesti Apollon oli myöhemmin nimenomaan se, joka ohjasi Pariin nuolen Akhilleuksen kantapäähän.
Raivoissaan Teukroksen menestyksestä Hektor poimi suuren kiven ja heitti sen Teukrosta kohti. Järkäle haavoittikin tätä niin, että tämän piti luopua taisteluista joksikin aikaa. Kun Zeus oli rikkonut Teukroksen jousen, tämä otti keihään aseekseen taisteluihin. Jälleen hän kohtasi Hektorin, ja vältti vai vaivoin tämän keihään taistelussa. Hänet mainitaan myös yhtenä niistä, jotka piiloutuivat Troijan puuhevosen sisään.
Sen jälkeen kun Aias oli surmannut itsensä, heidän isänsä hylkäsi Teukroksen, koska tämä ei ollut pystynyt pelastamaan veljeään. Teukros siirtyi Kyprokselle, jonne hän perusti Salamiin kaupungin kotimaansa mukaan.
Yöapina

Yöapina eli kolmijuovayöapina eli durukuli ("Aotus trivirgatus") on yksi yöapinoiden heimon lajeista. Sen ruumis on 25–40 cm häntä 35–38 cm pitkä, ja painoa sillä on 500–1000 g.
Levinneisyys.
Yöapinaa tavataan Venezuelasta eteläänpäin Rio Negro- ja Amazonjoelle asti Brasiliaan, jossa se elää laaksojen ja vuoristojen metsissä.
Ravinto.
Yöapinan monipuolinen ruokavalio sisältää hedelmiä, hyönteisiä, lintuja ja linnunmunia sekä pikkunisäkkäitä.
Lisääntyminen.
Naaras saa vain yhden, harvoin kaksi poikasta; emo imettää poikasta, muuten uros tai vanhemmat sisarukset kantavat sitä selässään.
Mies tältä tähdeltä

Mies tältä tähdeltä on Jack Witikan ohjaama draamaelokuva vuodelta 1958. Tea Ista palkittiin elokuvasta naispääosa-Jussilla, Jack Witikka ohjauksesta ja Kalle Peronkoski kuvauksesta. Alko tuki elokuvaa, joka käsittelee alkoholismia.
Juoni.
Konttoristi Eero Koskinen (Kaarlo Halttunen) on riekkunut monta päivää ravintoloissa. Saavuttuaan työpaikalleen työnjohtaja antaa Koskiselle potkut. Muutenkin Eeron vapaa-aika on mennyt ryyppyporukoissa, eikä nuori vaimo Eeron mielestä ymmärrä häntä. Perhe-elämä alkaa kärsiä alkoholikierteen vuoksi ja miehen elämä muutenkin on alamäessä.
Eero kärsii alkoholista yhä enemmän ja enemmän. Vaimo pysyy hyvin katkerana. Eeroa täytyisi auttaa, muuten luvassa ovat enää katuoja, parantola tai puuarkku.
Tuotanto.
Pienissä sivurooleissa ovat mukana Pia Hattara ja Heimo Lepistö. Halttusen tulkitseman Koskisen tytärtä esittävä Elina Halttunen on siviilissäkin Halttusen tytär, tosin ei Tea Istan vaan avioliitosta Hilkka Helinän kanssa. Tea Ista oli naimisissa ohjaaja Jack Witikan kanssa.
Elokuvassa on erikoista se, että näyttelijöitä ei maskeerattu.
Arviot.
Aikalaisarvioissa elokuva sai suorastaan ylistäviä kommentteja: ”Vahvin kotimainen elokuva ainakin Kassilan "Elokuun" jälkeen, todellinen ongelmaelokuva alkoholistista ja hänen perheestään” (Bengt Pihlström, "Nya Pressen"). 
Elokuvaa kiitettiin aikoinaan siitä, että elokuvassa ei juurikaan kukaan näyttelijä esiinny ”teatraalisesti”. Kaarlo Halttusen, Tea Istan ja Tauno Palon väkevät roolisuoritukset ovat mainioita ja kiitettäviä, erinomaisesti tyypiteltyjä.
"TV-Maailman" kriitikko Henri Waltter Rehnström luonnehtii Juha Nevalaisen tarinaa karhean elämänmakuiseksi ja itse elokuvaa realistisen visuaaliseksi ennen 1960-luvun uutta aaltoa. ”Hienoimpia kotimaisia alkoholismin kuvauksia.”.
Polttouhrit

Polttouhrit () on yhdysvaltalaisen kirjailija Gerald Greenin kirjoittama romaanimuotoinen kuvaus holokaustista yhden saksanjuutalaisen perheen näkökulmasta. Kirja ilmestyi vuonna 1978 ja siitä on tehty myös neliosainen televisiosarja. 
Tarina kertoo saksanjuutalaisesta Weissin perheestä johon kuuluvat isä Josef, äiti Berta sekä lapset Karl, Anna ja Rudi. Toisaalla seurataan natsiupseeri Erik Dorfia.
Amerikanmetsäviklo

Amerikanmetsäviklo, aikaisemmalta nimeltään erakkoviklo ("Tringa solitaria") on pohjoisamerikkalainen kahlaajalintu. Lajin nimesi Alexander Wilson vuonna 1813.
Koko ja ulkonäkö.
Linnun pituus on 18–21 senttiä, siipien kärkiväli 55–59 senttiä ja paino keskimäärin 45–50 grammaa. Amerikanmetsäviklo on metsäviklon vastine Pohjois-Amerikassa. Se muistuttaa sekä liroa että metsävikloa, mutta yläperä ei ole valkoinen, ja koivet ovat lyhyemmät. Sukupuolet ovat samanvärisiä.
Levinneisyys ja elinympäristö.
Amerikanmetsäviklo pesii Pohjois-Amerikan pohjoisosissa, Alaskan keski- ja eteläosissa sekä Kanadassa. Maailman populaation koko on noin 150 000 yksilöä ja lajin kanta on elinvoimainen. Laji on muuttolintu, joka talvehtii pääasiassa Etelä-Amerikan sisäosissa mutta myös Keski-Amerikassa ja Länsi-Intian saaristossa. Lajia ei ole tavattu Suomessa. Amerikanmetsäviklon elinympäristöä ovat pohjoisen havumetsäalueen vesistöjen pirstomat täysi-ikäiset metsät ja metsiköt.
Lisääntyminen.
Amerikanmetsäviklo pesii puussa olevaan vanhaan linnunpesään kuten metsäviklokin, aina 13 metrin korkeuteen saakka. Pesäpuu on tavallisesti lähellä vesistöä tai suota. Munia on tavallisesti neljä. Haudonta-aika on 23–24 päivää.
Ensimmäinen varmistettu pesälöytö tehtiin niinkin myöhään kuin vuonna 1903.
Ravinto.
Amerikanmetsäviklo syö etupäässä mudassa eläviä selkärangattomia, joskus myös pieniä sammakoita.
The Blue Ridge Rangers

The Blue Ridge Rangers on yhdysvaltalaisen laulaja-lauluntekijä John Fogertyn ensimmäinen sooloalbumi. Se julkaistiin vuonna 1973. Fogerty ei julkaissut albumia omalla nimellään, koska hän halusi hieman etäisyyttä nimestään ja vanhasta CCR-yhtyeestään. Tosin myöhemmin se julkaistiin John Fogerty -nimen alla, ja eri kannella. Levy koostuu kokonaan country- ja rock-covereista.
Albumi debytoi Yhdysvalloissa Billboard 200 -listan sijalla 47.
Datarock

Datarock on norjalainen yhtye. Ystävykset Fredrik Saroea, Ketil Mosnes ja Kevin O'Brien suunnittelivat yhtyettä festivaalien aikana Bergenissä 2000. Pian he pestasivat mukaan Tom Mælandin. O'Brien ja Mæland jättivät myöhemmin yhtyeen, mutta kaksikko Saroea ja Mosnes jatkoivat projektia. Datarock listasi pääasiallisiksi taiteellisiksi vaikuttajikseen Devon, Talking Headsin ja Happy Mondaysin.
Yhtye julkaisi kolme EP-levyä ja heidän debyyttialbuminsa "Datarock Datarock" ilmestyi vuonna 2005 kymmenessä maassa yhtyeen oman levy-yhtiön Young Aspiring Professionalsin kautta. Albumi sai suosiollisia arvosteluja etenkin Isossa-Britanniassa, ja heidän singlensä ”Computer Camp Love” nousi Australiassa Triple J Hottest 100 -listalla sijalle 12.
Heidän kappaleensa ”Fa-Fa-Fa” oli mukana Coca-Colan mainoksessa sekä NHL 08-, FIFA 08- ja NBA Live 08 -peleissä osana EA Trax -soundtrackia.
Fredrik Saroea on levyttänyt myös joitain yksittäisiä soolokappaleita sekä dueton norjalaisen poptähden Annien kanssa.
M/S Östrand

M/S Östrand () on ruotsalaisen Rederi AB Transatlanticin omistuksessa oleva ro-ro-rahtialus. Alus on rakennettu vuonna 1996 Astilleros Españolesin telakalla, Espanjassa. Aluksen jääluokitus on 1A eli alus pystyy useimmissa jääolosuhteissa kulkemaan yksin. "Östrand" on rekisteröity Ruotsin lipun alle ja sen kotisatama on Helsingborg. 
Östrandin sisaraluksia ovat M/S Obbola ja M/S Ortviken.
Käyttöhistoria.
Vuonna 1996 vastavalmistunut Östrand luovutettiin Kirmar Shipping Ltd:n (B&amp;N Gorthons Lines) omistukseen. Alus rekisteröitiin Ruotsin lipun alle ja kotisatamaksi tuli Helsingborg. Vuonna 2001 alus meni Turun Korjaustelakalle Naantaliin, jossa sitä pidennettiin 14 metrillä. 13. joulukuuta 2004 laiva aikarahdattiin yhdeksi matkaksi suomalaisen RG Linen liikenteeseen, välille Vaasa–Uumaja. 
Maaliskuussa 2005 alus rekisteröitiin Rederi AB Transatlanticin omistukseen.
James Avery

James L. Avery Sr. (s. 27. marraskuuta 1945 Atlantic City, New Jersey – 31. joulukuuta 2013 Glendale, Kalifornia) oli yhdysvaltalainen näyttelijä, joka muistetaan parhaiten televisiosarjasta "Bel-Airin prinssi".
Ura.
Avery aloitti televisiouransa muutettuaan San Diegoon, jossa hän alkoi tehdä käsikirjoituksia ja runoja televisioon PBS:lle. Avery voitti Emmyn tuotoksestaan ja hänet palkittiin stipendillä Kalifornian yliopistoon San Diegoon. Avery ansaitsi opiskelullaan Bachelor of Arts -tutkinnon draamasta ja kirjallisuudesta.
Averyn näyttelijän ura alkoi 1980-luvulla, jolloin hän esiintyi useimmiten tv-sarjoissa. 1980-luvun lopulla Avery sai kuitenkin ensimmäisen merkittävän ääniroolinsa "Turtles – mutanttikilpikonnat" -animaatiosta, jossa hän toimi Silppurin äänenä. Pian Avery nousi tunnetuksi vuonna 1990 "Bel-Airin prinssi" -televisiosarjan myötä, jossa hän näytteli rikkaan Banksin perheen isää Philip Banksiä. Sarjan päätyttyä vuonna 1996 Avery esiintyi useimmiten vierailevissa rooleissa eri tv-sarjoissa, kuten "Harkittu murha", "Oman käden oikeudella", "Eron lait", "Wall Streetin pörssihait", "CSI", "Siskoni on noita" ja "Amyn lailla". Elokuvissa hän esiintyi 1980-luvun puolenvälin jälkeen. Hänen elokuviinsa kuuluivat muun muassa "Paholaisen kierre", "Hollywoodin hullu", "Mutkikas automatka", "Egyptin prinssi", "Dancing in September", "Eläintohtori 2" ja "Kesän sävelet".
Katri Ylander (albumi)

Katri Ylander on Katri Ylanderin esikoisalbumi, joka julkaistiin 14. kesäkuuta 2006. Albumilta julkaistiin neljä singleä, joista varsinkin "Mansikkamäki" kasvoi suureksi radiohitiksi. Albumi nousi Suomen virallisen listan sijalle 3, ja sitä on myyty tähän mennessä yli 30 000 kappaletta eli platinalevyn verran.
Singlet.
Single julkaistiin toukokuun lopussa 2006 ja nousi radioiden soitetuimpien kappaleiden joukkoon. Kappaleeseen kuvattiin myös kesäinen musiikkivideo.
Albumin toinen single julkaistiin elokuun puolivälissä ja kasvoi syksyn mittaan suureksi radiohitiksi. Kappaleen video kuvattiin Nuuksion kansallispuistossa.
Kolmas single on Stella-yhtyeen miesten tekemä "Vuorollaan", joka alun perin tehtiin yhtyeen omalle levylle, muttei koskaan päätynyt julkaisuun saakka. Single julkaistiin marraskuussa 2006.
Albumin neljäs single lähetettiin radioihin alkukeväästä 2007, mutta nousi radioiden soittolistoille vasta kesällä. Kappale oli Radio Novan kesän 2007 soitetuin kappale. Kappaleen sanoituksissa oleva Laura on Ylanderin hyvä ystävä. Sanoituksissa oli alun perin toinen nimi, mutta Ylanderin pyynnöstä se vaihdettiin Lauraan.
Centerfield

Centerfield on amerikkalaisen laulaja-lauluntekijä John Fogertyn neljäs sooloalbumi. Se julkaistiin vuonna 1985, 9 vuotta edellisestä. Levy oli Fogertyn suosituin Creedence Clearwater Revival -yhtyeen jälkeisistä albumeista ja nousi Yhdysvaltain Billboard-listan ykköseksi. Se sisälsi hittisinglet "The Old Man Down the Road", "Rock and Roll Girls" ja nimikappale "Centerfield". Baseballissa "center fielder" tarkoittaa takakentän keskellä pelaavaa keskikopparia.
Oikeuskiistat.
Levyllä on kaksi John Fogertyn entisen levy-yhtiön "Fantasy Recordsin" omistajasta Saul Zaentzistä tehtyä herjauslaulua. Oikeusjutun pelossa Fogerty vaihtoi "Zanz Can't Dance" -laulun nimeksi "Vanz Can't Dance", mutta Zaentz haastoi Fogertyn silti oikeuteen kunnianloukkauksesta. Tämän lisäksi Zaentz, Fogertyn CCR-laulujen oikeuksien omistaja, haastoi Fogertyn oikeuteen myös itsensä plagioimisesta kappaleessa "The Old Man Down the Road". Fogerty voitti plagiointioikeudenkäynnin, mutta kunnianloukkaussyytteet sovittiin oikeudenkäynnin ulkopuolella.
Eye of the Zombie

Eye of the Zombie on amerikkalaisen laulaja-lauluntekijä John Fogertyn viides sooloalbumi. Se julkaistiin vuonna 1986. Levy oli kaupallinen floppi, ja sitä on usein pidetty Fogertyn huonoimpana albumina.
Kappaleet.
Kaikki kappaleet ovat John Fogertyn käsialaa.
Dominique Pire

Isä Dominique Pire (oik. Georges Charles Clement Ghislain Pire, 10. helmikuuta 1910 Dinant, Belgia − 30. tammikuuta 1969 Leuven, Belgia) oli belgialainen dominikaanimunkki, jonka työskentely toisen maailmansodan jälkeisen pakolaisongelman auttamiseksi toi hänelle Nobelin rauhanpalkinnon vuonna 1958.
Elämäkerta.
Pire antoi dominikaani-luostarilupauksensa vuonna 1932, ja samalla hän otti uuden nimen Dominique Pire. Tämän jälkeen hän opiskeli teologiaa ja valtiotiedettä Leuvenin katolisessa yliopistossa, suoritti tohtorin tutkinnon Roomassa 1936 ja palasi belgialaisessa Huyn kaupungissa sijaitsevaan "Sarten" luostariin. Luostarista käsin hän aloitti sosiaalityön alueen vähäosaisten parissa. Toisen maailmansodan aikana Pire toimi kenttäpappina vastarintaliikkeessä ja osallistui liittoutuneiden alas pudonneiden lentäjien palauttamiseen pois saksalaisten käsistä. Tästä toiminnasta hänet palkittiin lukuisilla mitaleilla sodan jälkeen.
Vuonna 1949 hän kiinnostui pakolaisongelmasta, joka oli sodan jälkeen Euroopan suuria kysymyksiä. Hän kirjoitti asiasta kirjan "Du Rhin au Danube avec 60,000 D. P." ja perusti ”Kodittomien apu” -nimisen järjestön auttamaan pakolaisia ottamalla vastuulleen kummiperheitä. Vuoden 1950 jälkeen hän perusti Saksaan ja Itävaltaan ryhmän kyliä, joissa autettiin pakolaisia asettumaan paikoilleen. Hän kieltäytyi sekoittamasta sosiaalista vastuuta ja henkilökohtaista uskontoa, ja tämä aiheutti hänelle usein ongelmia.
Vastaanotettuaan Nobelin rauhanpalkinnon vuonna 1956 hän jatkoi toimintaansa rauhan puolesta perustamalla Rauhan yliopiston, jonka tehtävänä oli opettaa tulevia maailman johtajia suurempaan yhteisymmärrykseen. Hän perusti myös Rauhan saaren (Île de paix), vapaaehtoisjärjestön, jonka tehtäväksi oli määritelty maaseutuväestön auttaminen kehityksen tielle. Hänen elinaikanaan tämä hanke lähti toimimaan sekä Intiassa että Bangladeshissä.
Blue Moon Swamp

Blue Moon Swamp on yhdysvaltalaisen laulaja-lauluntekijä John Fogertyn kuudes sooloalbumi. Se julkaistiin vuonna 1997. 
"Helsingin Sanomien" Harri Uusitorppa olisi toisaalta toivonut albumilta jotain iloista yllätystä mutta toisaalta iloitsi, että yhä vaikeammin hahmotettavassa maailmassa John Fogerty on ja pysyy: ”Hänen lauluissaan mikään ei ole muuttunut. Niissä kiskot kolkkaavat edelleen etelään ja leveäperäiset Buickit pohjoiseen. Ja siniharmaan suon silmästä katsoo keltainen kuu-uuu-uuu. Siis sitä aitoa Americanaa.”
Emmanuel Fréteau de Saint Just

Emmanuel Marie Michel Philippe Fréteau de Saint Just (28. maaliskuuta 1745 Ranskan kuningaskunta – 26. kesäkuuta 1794 Place du Trône-Renversé, Pariisi, Ranskan ensimmäinen tasavalta) oli ranskalainen aatelinen, lakimies ja poliitikko.
Hän oli perustuslaillisen kuningaskunnan kannattaja, joka teloitettiin giljotiinilla vallankumouksen hirmuhallinnon aikana.
Fréteau de Saint Just oli Ranskan aateliston edustajana sekä Melunin voutikunnan että Moret-sur-Loingin äänin vuoden 1789 säätyvaltiopäivillä Versailles’ssa. Hän oli jo edustajaksi tullessaan kuuluisa oltuaan edellisvuonna Doullensin vankilassa tuomittuna avoimesta kansanvallan vastustamisesta.
Säätyvaltiopäiville tullessaan hän liittyi vapaamielisiin aatelismiehiin, jotka halusivat asettaa koetteelle yksinvaltiuden ja yhdistää kolme säätyä yhtenäiseksi kansalliskokoukseksi. Vankkumattomana perustuslaillisen monarkian kannattajana hän ehdotti kuninkaalle titteliä ”ranskalaisten kuningas”, "Roi des Français". Uransa aikana Fréteau de Saint Just valittiin kaksi kertaa kansalliskokouksen puhemieheksi, hän toimi Pariisin parlamentin neuvonantajana ja oli yksi ihmis- ja kansalaisoikeuksien julistuksen kirjoittajista.
Kun lakiasäätävän kansalliskokouksen tynkäistunto oli poistanut kuninkaan asemastaan 10. elokuuta 1792, Fréteau de Saint Just oli eri mieltä vallankumouksen uudesta suunnasta. Hän vetäytyi Meluniin maatilalleen Vaux-le-Pénilissä, jonne hänen isänsä oli rakennuttanut nykypäiviin säilyneen linnan. Vaux-le-Pénilissä hän osallistui aktiivisesti kuntayhteisön elämään. Vallankumouksen hirmuhallinnon aikana hänet pidätettiin ”syyllisenä”. Ensin Fréteau de Saint Just vapautettiin syytteistä, osittain kotiseutunsa asukkaiden myönteisten lausuntojen vuoksi, mutta niistä huolimatta häntä pidettiin edelleen vangittuna Conciergeriessä.
Seuraavaksi häntä syytettiin valtion turvallisuutta uhkaavasta juonittelusta. Koska hänelle ei sallittu minkäänlaista puolustusta, Fréteau de Saint Just tuomittiin ja teloitettiin giljotiinilla 26.prairial-kuuta vallankumouksen vuonna II eli 26. kesäkuuta 1794 Place du Trône-Renverséella, Pariisissa.
Perintö.
Pariisin yliopiston Melunin toimipisteen 20-vuotisjuhlan kunniaksi avattiin 29. syyskuuta 2007 hänen nimeään kantava kokous- ja neuvottelukeskus "Emmanuel Fréteau de Saint-Just".
Teukros (Troija)

Teukros (, ) oli kreikkalaisessa mytologiassa jokijumala Skamandroksen ja nymfi Idaian poika, ja Troaan ensimmäinen myyttinen kuningas. Hänen mukaansa alueen kansaa kutsuttiin "teukreiksi" (; ).
Teukroksen tytär Batieia meni naimisiin Dardanoksen kanssa, ja kun tästä tuli kuningas Teukroksen jälkeen, maata alettiin tämän mukaan kutsua "Dardaniaksi". Teukrit samaistettiin Aishyloksesta alkaen troijalaisiin, ja Teukrosta pirdetäänkin Troijan kuningassuvun kantaisä.
Asa Briggs

Asa Briggs, Paroni Briggs (7. toukokuuta 1921 Keighley, West Yorkshire – 15. maaliskuuta 2016 Lewes, East Sussex) oli brittiläinen historioitsija. Hän oli elinikäinen pääri vuodesta 1976.
Briggs syntyi Keighleyssä, West Yorkshiressa ja toimi vuosina 1978–1994 Open Universityn kanslerina. Hän meni vuonna 1955 naimisiin Susan Anne Banwellin kanssa ja sai kaksi poikaa sekä kaksi tytärtä.
Briggsin julkaisujen joukkoon lukeutuu "History of Broadcasting in the United Kingdom", jonka viidestä osasta ensimmäinen julkaistiin vuonna 1961. Hän oli lisäksi huomattava viktoriaanisen ajan tutkija, ja hänen kirjojaan tällä alalla ovat "Victorian People", "Victorian Cities" ja "Victorian Things".
The Long Road Home

The Long Road Home (alaotsikkona The Ultimate John Fogerty/Creedence Collection) on yhdysvaltalaisen laulaja-lauluntekijä John Fogertyn kokoelma-albumi. Se julkaistiin 1. marraskuuta 2005. Kokoelma sisältää suurimmat hitit sekä Creedence Clearwater Revival -yhtyeeltä, että Fogertyn soololevyiltä. Kappaleesta "Fortunate Son" on levyllä kaksi versiota, alkuperäinen ja liveversio.
Kappaleet.
Kaikki kappaleet tuottanut, säveltänyt, sanoittanut ja sovittanut John Fogerty.
Vic Mizzy

Vic Mizzy (9. tammikuuta 1916 – 17. lokakuuta 2009) oli yhdysvaltalainen elokuva- ja televisiomusiikin säveltäjä. Hän syntyi Brooklynissä, New Yorkissa. 
Mizzy teki musiikin kahteen Don Knottsin tähdittämään 1960-luvun elokuvaan: "The Ghost and Mr. Chickeniin" (1966) ja "The Reluctant Astronautiin" (1967). Niin ikään hänen kirjoittamansa on vuosina 1964–1966 ABC:lla näytetyn "The Addams Familyn" teema.
Mizzy työsti "Green Acres" -sarjan (1965–1971) musiikin. Hän sai puolisonsa Mary Smallin kanssa kaksi lasta.
Le Sport

Le Sport oli ruotsalainen pop-yhtye. Fredrik Hellström ja Örjan Lindbeck perustivat yhtyeen ensin nimellä ”Eurosport”, mutta juridisista syistä nimi täytyi vaihtaa. Kahden vuoden jälkeen yhtye hajosi.
Yhtye debytoi talvella 2004 julkaisemalla neljä MP3:a kotisivuillaan. Heidän kappaleensa ”Your Brother Is My Only Hope” soi P3 Pop -radio-ohjelmassa, minkä jälkeen he saivat levytyssopimuksen Songs I Wish I Had Written -yhtiön kanssa.
Levy-yhtiön mukaan Le Sportin musiikki kuulostaa siltä kuin lapset olisivat syöneet tonnin jäätelöä ja juoneet monta gallonaa limonadia, ja sitten kuunnelleet läpi yön Pet Shop Boysin, New Orderin ja Saint Etiennen levyjä.
Itäväylä (lehti)

Itäväylä (vuosina 2007–2013 Vartti Itä-Uusimaa) on Itä-Uudellamaalla ilmestyvä ilmaiseksi jaettava kaupunkilehti. Itäväylän perustivat Hjördis ja Olavi Laine vuonna 1984. Vuonna 1995 lehden omistus siirtyi heidän nuorimmalle pojalleen Mika Laineelle. Sanoma-konserniin kuuluva Sanoma News Oy osti lehden julkaisuoikeudet vuonna 2005. Itäväylän nimi muuttui 1. lokakuuta 2007 Vartti Itä-Uusimaaksi, ja siitä tuli Kaupunkilehti Vartin aluejulkaisu. Vuonna 2013 Mika Laine osti lehden takaisin itselleen. Huhtikuussa 2013 lehden nimi muuttui takaisin Itäväyläksi. Itäväylää julkaisee Itäväylä Viestintä Oy.
Jakelu.
Lehden toimitus sijaitsee Porvoon keskustassa, Rihkamatorilla. Lehteä jaetaan keskiviikkoisin Askolaan, Lapinjärvelle, Loviisaan, Myrskylään, Pornaisiin, Porvooseen, Pukkilaan ja Sipooseen. Lehden jakelulevikki on 44 500 kappaletta, lukijoita lehdellä on 41 000.
Judy Cassab

Judy Cassab (alun perin "Kaszab", 15. elokuuta 1920 Wien, Itävalta – 3. marraskuuta 2015 Sydney, Australia) oli australialainen taidemaalari. Hänet on palkittu parhaan muotokuvan Archibald-palkinnolla vuosina 1960 ja 1967.
Cassab syntyi Wienissä, Itävallassa unkarilaisille vanhemmille. Hän asettui Sydneyyn vuonna 1950, ja hänen teoksiaan on Australian ulkopuolella ollut näytillä esimerkiksi Lontoossa ja Pariisissa.
Cassabista tehtiin 14. kesäkuuta 1969 Brittiläisen imperiumin ritarikunnan komentaja, 26. tammikuuta 1988 Australian ritarikunnan upseeri ja 3. maaliskuuta 1995 Sydneyn yliopiston kunniatohtori.
M/S Slotergracht

M/S Slotergracht () on alankomaalaisen C.V. Scheepvaartonderneming Slotergrachtin omistukseen rekisteröity monikäyttöinen rahtilaiva. Nykyisin aluksella liikennöi alankomaalainen Spliethoff -varustamokonserni. Laiva on rakennettu vuonna 2000 Tsuneishi Zosen -nimisellä telakalla, Japanissa. Kuollutta painoa "Slotergrachtilla" on 21 402 tonnia ja jääluokitus on 1A eli alus pystyy useimmissa jääolosuhteissa kulkemaan yksin. Alus on rekisteröity Alankomaiden lipun alle ja sen kotisatama on Amsterdam. 
Slotergrachtin sisaraluksia ovat: